กองอสังหาฯโลตัสแจกกำไรผู้ลงทุน47%
กองทุนอสังหาฯ เทสโก้ โลตัส 1 ปี ผลตอบแทนดีเกินคาด ปันผลงามราคาหน่วยพุ่งรวม 47%
10 พ.ค. 2556

กองทุนอสังหาฯ เทสโก้ โลตัส 1 ปี ผลตอบแทนดีเกินคาด ปันผลงามราคาหน่วยพุ่งรวม 47% 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย ในฐานะบริษัทบริหารจัดการกองทุนรวมอสังหาริมทรัพย์และสิทธิการเช่าเทสโก้ โลตัส (TLGF) เปิดเผยว่า ผลการดำเนินงานของกองทุน ซึ่งครบรอบ 1 ปี สิ้นสุด ก.พ. 2556 มีกำไรสุทธิ 1,243 ล้านบาท และให้ผลตอบแทน 6.9% ดีกว่าที่คาดไว้ว่าจะมีผลตอบแทนประมาณ 66.5% ต่อปี 
กองทุนจ่ายผลตอบแทนรวมทั้งปีหน่วยละ 0.69 บาท โดยเป็นการจ่ายเงินปันผล 0.63 บาทต่อหน่วย และจ่ายสภาพคล่องส่วนเกินในรูปแบบลดเงินทุนจดทะเบียน 0.06 บาทต่อหน่วย ดังนั้นหากนักลงทุนจองซื้อตั้งแต่ไอพีโอที่ 10.40 บาท จะได้ผลตอบแทนรวมในอัตรา 47.66% จากปันผลและราคาหน่วยที่เพิ่มขึ้น ซึ่งวันที่ 28 ก.พ. 2556 ปิดที่ 15.70 บาท และรวมการเพิ่มทุนในรอบที่ผ่านมาแล้ว ที่ทำให้ต้นทุนเฉลี่ยของผู้ลงทุนอยู่ที่ 11.10 บาท 
อย่างไรก็ตาม แนวโน้มในปีนี้คาดว่าจะดีกว่าปีก่อน จากรายได้รวมที่น่าจะเติบโตขึ้นจากปี 2555 ที่มีรายได้รวมจากการลงทุน 1,790 ล้านบาท 
นอกจากนี้ กองทุนจะจ่ายเงินปันผลของไตรมาส 4 ในอัตราหน่วยลงทุนละ 0.1801 บาท ในวันที่ 20 พ.ค. 2556 และจะจ่ายสภาพคล่องส่วนลดทุนจดทะเบียน 0.0209 บาท ในวันที่ 21 พ.ค.นี้ 
นายสมพงษ์ รุ่งนิรัติศัย ประธานกรรมการบริหารฝ่ายอสังหาริมทรัพย์ เทสโก้ โลตัส เปิดเผยว่า สาเหตุที่ทำให้รายได้ดีเกินคาด เนื่องจากอัตราเช่าพื้นที่ของศูนย์การค้าเทสโก้ โลตัส ที่อยู่ในกองทุน 17 แห่งนั้น มีอัตราเพิ่มขึ้นจาก 98.8% เป็น 99.4% อีกทั้งมีผู้เช่าชั่วคราวเพิ่มขึ้นจากการใช้พื้นที่ให้เกิดประโยชน์สูงสุด รวมถึงกิจกรรมส่งเสริมการขายดึงดูดลูกค้า
สำหรับแผนการเพิ่มทุนเพื่อซื้อสินทรัพย์ที่มีศักยภาพเข้ากองทุนคงไม่เห็นในครึ่งแรกของปีนี้ อาจจะเป็นครึ่งปีหลังและขึ้นอยู่กับความชัดเจนเรื่องภาษีของการโอนสินทรัพย์จากกองทุนรวมอสังหาริมทรัพย์ (กอง 1) ไปกองทุน REIT ด้วย